Il-Kunsill ta' Kooperazzjoni bejn l-Unjoni Ewropea (UE) u r-Repubblika tal-Armenja kellu l-ħmistax-il laqgħa tiegħu nhar it-Tlieta, 20 ta' Jannar 2015. L-Unjoni Ewropea u l-Armenja kkonfermaw l-impenn konġunt tagħhom biex isaħħu u japprofondixxu l-kooperazzjoni tagħhom fl-oqsma kollha possibbli u kompatibbli mal-obbligi internazzjonali ġodda tal-Armenja. Il-Kunsill ta' Kooperazzjoni analizza r-riformi politiċi u soċjali reċenti fl-Armenja. L-UE ħadet nota tal-progress li sar fl-implimentazzjoni ta' dawn ir-riformi, filwaqt li fl-istess ħin ħeġġet lill-Armenja biex tħaffef ir-riformi f'oqsma speċifiċi, b'mod partikolari d-demokrazija u l-istat tad-dritt, il-ħidma kontra l-korruzzjoni, id-drittijiet tal-bniedem u l-libertajiet fundamentali, ir-riforma kostituzzjonali u dik ġudizzjarja. Ingħatat attenzjoni partikolari lill-ħtieġa għal riforma tas-sistema elettorali, lill-ħtieġa għall-iżgurar ta' libertà tal-mezzi tal-komunikazzjoni, u lir-rwol importanti tas-soċjetà ċivili. Iż-żewġ naħat ħadu kont tal-eżerċizzju ta' riflessjoni konġunt tagħhom biex jivvalutaw l-ambitu potenzjali u l-bażi legali għar-relazzjonijiet futuri bejn l-UE u l-Armenja. Huma komplew jeżaminaw liema oqsma ta' kooperazzjoni bilaterali potenzjali huma kompatibbli mal-parteċipazzjoni tal-Armenja fl-Unjoni Ekonomika Ewro-Asjatika u indirizzaw il-bażi legali possibbli għal relazzjonijiet kuntrattwali futuri bejn l-UE u l-Armenja. Il-Kunsill ta' Kooperazzjoni laqa' l-progress tajjeb li sar fl-implimentazzjoni tas-Sħubija għall-Mobbiltà. L-UE tenniet l-impenn sod tagħha li ttejjeb il-mobbiltà taċ-ċittadini f'ambjent sigur u ġestit b'mod tajjeb, li hu objettiv ċentrali tas-Sħubija tal-Lvant. Iż-żewġ naħat laqgħu d-dħul fis-seħħ tal-ftehim dwar il-faċilitazzjoni tal-viża u dak dwar ir-riammissjoni mill-aħħar Kunsill ta' Kooperazzjoni 'l hawn, u l-implimentazzjoni ġenerali tajba tagħhom. L-UE kkonfermat l-appoġġ kontinwu tagħha għall-isforzi ta' riforma tal-Armenja, inkluż l-implimentazzjoni tal-ftehim dwar il-faċilitazzjoni tal-viża u dak dwar ir-riammissjoni, u ħeġġet lill-Armenja biex tagħmel l-aħjar użu mill-assistenza li tirċievi għal dan l-għan mill-UE. Għall-perjodu 2014-2017 dan ser jammonta bejn EUR 140 u EUR 170 miljun, iffokati fuq l-iżvilupp tas-settur privat, l-amministrazzjoni pubblika u r-riforma tas-settur ġudizzjarju. L-UE u l-Armenja analizzaw ukoll l-attivitajiet li twettqu matul is-sena li għaddiet fil-kuntest tas-Sħubija tal-Lvant. Huma enfasizzaw l-importanza ta' azzjonijiet konġunti effettivi fid-dawl tas-Summit tal-2015 tas-Sħubija tal-Lvant f'Riga, u fakkru l-objettivi, l-istrumenti u l-azzjonijiet stabbiliti fil-Pjan Direzzjonali tas-Sħubija tal-Lvant. Il-Kunsill ta' Kooperazzjoni indirizza kwistjonijiet reġjonali u prospetti għar-riżoluzzjoni tal-konflitt Nagarno-Karabakh. Dwar dan tal-aħħar, l-UE affermat li l-istatus quo mhuwiex aċċettabbli u l-prijorità li hi tagħti għal riżoluzzjoni paċifika bikrija ta' dan il-konflitt. L-UE tenniet ir-rieda tagħha li tappoġġa l-attivitajiet għall-bini ta' paċi u r-rieda tagħha li tipprovdi appoġġ ta' rikostruzzjoni u riabilitazzjoni lir-reġjuni milqutin mill-konflitt, ladarba jintlaħaq ftehim ta' paċi. Iż-żewġ naħat tennew l-appoġġ tagħhom għall-isforzi tal-Kopresidenti tal-Grupp ta' Minsk tal-OSKE. B'referenza għal-livell bla preċedent tat-tensjonijiet tas-sena li għaddiet, l-UE enfasizzat li s-sitwazzjoni ta' sigurtà matul il-Linja ta' Kuntatt u l-fruntiera internazzjonali bejn l-Armenja u l-Azerbajġan għadha kwistjoni ta' tħassib serju. L-UE appellat liż-żewġ naħat biex jirrispettaw il-waqfien mill-ġlied, jeżerċitaw kawtela u jintensifikaw l-isforzi għall-paċi. L-UE kienet irrappreżentata mis-Sur Edgars Rinkēvičs, il-Ministru għall-Affarijiet Barranin tal-Latvja, bħala l-President tal-Kunsill ta' Kooperazzjoni u kap tad-delegazzjoni tal-Unjoni Ewropea f'isem ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, is-Sinjura Federica Mogherini, u mis-Sur Johannes Hahn, Kummissarju għall-Politika Ewropea tal-Viċinat u n-Negozjati għat-Tkabbir. Id-delegazzjoni Armena kienet immexxija mis-Sur Edward Nalbandian, Ministru għall-Affarijiet Barranin tar-Repubblika tal-Armenja. Ara l-paġna tal-laqgħa